Papersnake/gushiwen huggingface dataset:
重过花埭东园寄潘比部伯临
谭敬昭（清代）

兰桨驻笙歌，花田散绮罗。夕阳人影乱，深树鸟声多。

野色迷香径，酣红点绿波。南园春草满，诗思近如何。
秋意
刘子翚（宋代）

又见庭梧一叶飞，物华心事两差池。
百年未半老相逼，四序平分秋独悲。
过岸山川云漠漠，残灯院落雨丝丝。
客怀料理须杯酒，哭向穷途定自痴。
增城丞嘉禾张元辅才过郡辄去未及款曲已而同校艺晋康 其一
曾丰（宋代）

易学渊源出义方，绪馀犹作汉文章。名高未急蓬莱岛，心远宁专雁鹜行。

纸尾固无勋可策，松间殊有味难忘。诸公论荐休闻早，且候珠玑满一囊。
惜春长句
葛绍体（宋代）

去年花开春日和，行嗅香蕊攀柔柯。
今年花开烟雨愁，坐见落英填污沟。
世事翻覆故应尔，天工卷舒亦如此。
曷不长教四时好，却令二月春草草。
墙头锦红一花梢，人间雪白几鬓毛。
东家儿女喜斗妍，西邻老妇羞頺颜。
亦有对酒高阳徒，零落山丘空画图。
悲来乎，悲来乎，
花开花落胡为乎。把住东风聊自娱，
明年晴雨知何如。
𨹁山顶上度重阳节 其二
吕师濂（清代）

吴越如今霜桕肥，炎方且得缓寒衣。但违吾土登楼倦，欲笑参军落帽非。

客重屠沽投臭味，秋谁瘦健向庭闱。东来一片伤心雁，恐有乡书莫即飞。
游灞陵山
严维（唐代）

入山未尽意，胜迹聊独寻。方士去在昔，药堂留至今。

四隅白云闲，一路清溪深。芳秀惬春目，高闲宜远心。

潭分化丹水，路绕升仙林。此道人不悟，坐鸣松下琴。
送简寿玉主簿之官临桂二首
杨万里（宋代）

兰溪倾盖杏风残，桂岭离裾菊露寒。
听子新诗过夜半，吹侬秋思入云端。
往吟平地千苍玉，还忆孤舟一钓竿。
四海如今习凿齿，大官莫作小官看。
送坛守赴阙
晁说之（宋代）

昔时江南士人轻吴会，正如长安洛阳论宾主。
自从九州花开一日来，欣欣不复闻此语。
明州太守江南英，信美之乡是吾土，
莫言只饮甬水便无情。黄鹄排赤霄，
垂翅一再举。御厨赐食紫驼峰，
情多犹忆马夹柱。依然梦断四明山，
花信风里怜梅雨。潮平驩喜浪婆儿，
莫错举棹新城江上去。
送蒙士贤游泰山三首 其三
李英（清代）

尔去归何日，烟霞意气同。为余谈胜事，秋色万山中。
谒水心院讲僧继忠
赵抃（宋代）

烟波周匝望中赊，乘兴驱车一径斜。谁识上人修證地，水晶宫里法王家。
漫兴十一首 其九
赵蕃（宋代）

风顺风横总欲乘，传呼虽数不余应。去程渺渺湖边草，宿伴悠悠水上罾。
山背道中
罗公升（宋代）

是间定可著吾家，流水深林一迳斜。
天下独清惟雪色，客中旧识是梅花。
妍媸颠倒惊时事，战伐纷纭老岁华。
风雨穷山为谁苦，故人何处岸乌纱。
次韵大受冷清生活与赋拙何异
赵帘溪（宋代）

群鸡今无术，乘风拟学仙。
登临皆雀跃，酬倡欲蝉联。
坐久昏钟定，□迟夜漏传。
南中□福地，此是一□天。
读汉书梅子真传
梅尧臣（宋代）

子真实吾祖，耿介仕炎汉。
权臣始擅朝，忠良被涂炭。
辇下莫敢言，上书陈治乱。
是时卿大夫，曾不负愧汗。
其文信雄深，烂然今可玩。
危言识祸机，灭迹思汗漫。
一朝弃妻子，龙性宁羁绊。
九江传神僊，会稽隐廛閈。
旧市越溪阴，家山镜湖畔。
唯余千载名，抚卷一长叹。
谕宝二首 其一
元稹（唐代）

沈玉在弱泥，泥弱玉易沈。扶桑寒日薄，不照万丈心。

安得潜渊虬，拔壑超邓林。泥封泰山阯，水散旱天霖。

洗此泥下玉，照耀台殿深。刻为传国宝，神器人不侵。
许国公生辰
彭龟年（宋代）

入事其亲，愉色融融。
出事其君，惟命之从。
威仪抑抑，曷不肃雍。
有而弗恃，是之谓恭。
轼在形州与赵德麟同治西湖未成改扬州三月十
苏轼（宋代）

太山秋毫两无穷，钜细本出相形中。
大千起灭一尘里，未觉杭形谁雌雄。
（来诗云与杭争雄。
）我在钱塘拓湖渌，大堤士女急昌丰。
六桥横绝天汉上，北山始与南屏通。
忽惊二十五万丈，老葑席卷苍云空。
朅来形尾弄秋色，一水萦带昭灵宫。
坐思吴越不可到，借君月斧修朣胧。
二十四桥亦何有，换此十顷玻璃风。
雷塘水干禾黍满，宝钗耕出余鸾龙。
明年诗客来吊古，伴我霜夜号秋虫。
（德麟见约来扬寄居，亦有意求扬倅。
）
和司徒侍中舟中再赋一阕
强至（宋代）

燕子迎船贴岸飞，波光流色日晖晖。
都人倍恋行春乐，只恐恩容昼锦归。
宿云翠山洞送可大南还
于慎行（明代）

十年重作碧山游，万事相看两鬓秋。夜鹤有情惊别梦，岩花无语殢春愁。

天开洞壑双樽酒，人去沧浪一叶舟。峰后峰前往来路，少时还拟待鸣驺。
谢东园主人惠荔枝陈紫栽
陈宓（宋代）

君怜我已是衰翁，乞与长身小圃中。
不待儿童须远井，眼前双紫烂薰风。
窄岭
卢方春（宋代）

危岭恶有名，窄岭险无数。
石鼻卷我车，石牙隐我步。
空冈虫九头，黑身眼四顾。
掷之声愈厉，飞前使人怖。
想当开闢时，已是樵猎路。
茅臭不成山，瀑断不成布。
丫岩升恶猿，蹄涔立饥鹭。
芦花大如钱，况乃时寒沍。
遐征误假道，抚景自作恕。
林壑非出伦，笔砚不入务。
脚怠宿未投，天低日俄暮。
又和晦翁棹歌
方岳（宋代）

莫说水穷山势开，匆匆急棹酒船回。
溪山欲尽兴无尽，撑入白云深处来。
答秦十四校书（秦系）
韦应物（唐代）

知掩山扉三十秋，鱼须翠碧弃床头。

莫道谢公方在郡，五言今日为君休。
思微堂
白玉蟾（宋代）

思微堂里自冲虚，高士闲居兴味殊。
月冷花开数朵静，风清鸟味一声孤。
谁知心上工夫妙，欲觅人间俗累无。
九转内丹成也未，快骑白鹤去天衢。
代寿高三塘徵君
于慎行（明代）

璇极星华烛绛霄，人间仙算纪松乔。丹台日映黄金蕊，海屋春凝碧玉箫。

楼阙三山琼岛月，池塘一派广陵潮。蓝田吏隐多乡梦，桂树淮南未可招。
送祥光还白门四首 其二
胡应麟（明代）

布衲披云去，蒲团向月裁。故园芳草色，应遍雨花台。
别黄伯传
吴梦旸（明代）

但作寻常别，不作寻常语。
夜深江月来，还疑未别汝。
桃花岭
钱维城（清代）

陟巘疲千盘，幽壑屡延伫。遥见前山人，招手可共语。

层峰起趼前，琐碎不可数。白云滃其间，倏忽若吞吐。

深秋无定风，容易作晴雨。石窄滑不支，涧深危敢俯。

螺旋已无径，蚁附复可取。人生苦局促，撇捩羡鸟羽。

未尽三十程，曦轮过停午。
夜宿清江公馆自述
郭谏臣（明代）

江城遥带绛河斜，独坐宵分烛吐花。凤阙自陈容解绶，鹿门今喜得移家。

閒居拟植千竿竹，学圃还栽五色瓜。直道自来难用世，好将诗酒弄烟霞。
咏潭底月 其一
陈衡（明代）

天清海静晚晴空，潭底嫦娥妙化工。半定半挥云母扇，或开或合水晶宫。

洪波漾影千山动，皓魄浮光万里同。借问灵槎何处是，广寒有路几人通。
秋江四绝
滕岑（宋代）

风色萧萧日色晴，晚潮未到水波平。
系槎艇子关蓬睡，不管溪南唤渡声。
情诗五首 其一
张华（魏晋）

北方有佳人，端坐鼓鸣琴。终晨抚管弦，日夕不成音。

忧来结不解，我思存所钦。君子寻时役，幽妾怀苦心。

初为三载别，于今久滞淫。昔耶生户牖，庭内自成阴。

翔鸟鸣翠偶，草虫相和吟。心悲易感激，俯仰泪流衿。

愿托晨风翼，束带侍衣衾。
次韵答提刑孙都官二首
李覯（宋代）

真赏由来世上稀，几人相见不相知。
如今一字成华袞，岂识龙章与凤姿。
纪赐四十首 其十二 元旦赐门神挂屏葫芦等物岁以为常
于慎行（明代）

节启青阳岁籥新，金人十二画为神。韶华自合留天府，御气谁为洽近臣。

綵胜仍分仙禁缕，云屏况借汉宫春。却怜寂寞扬雄宅，门巷恩光接紫宸。
欧阳太师挽词三首 其二
苏辙（宋代）

唐弊文初丧，书成法至今。雍容趋圣处，深切可人心。

气力知难继，风流喜不淫。悬知公欲谢，异说勇交侵。
同州端午
殷尧藩（唐代）

鹤发垂肩尺许长，离家三十五端阳。
儿童见说深惊讶，却问何方是故乡。
和会稽女子
柔嘉（清代）

憔悴天涯对阿谁，若为多露独含悲。
空怜子夜孤亭泪，尽作霜枫带雨垂。
秋夜听雨旅思无聊戏作喜雨愁霖两章觉悲喜由人非关雨也因之有悟 其一
邓云霄（明代）

剪烛虚堂玉漏清，西风吹雨过高城。土龙昔日愁枯立，垤鹳今宵喜共鸣。

麦垄渐沾功德水，檐花翻作管弦声。征输近苦青苗急，好倩云雷洗甲兵。
忆平泉杂咏·忆初暖
李德裕（唐代）

今日初春暖，山中事若何。雪开喧鸟至，澌散跃鱼多。
幽翠生松栝，轻烟起薜萝。柴扉常昼掩，惟有野人过。
送郑邛叔圭之博罗尉四首 其四
王迈（宋代）

是邑经兵火，今才补少痕。要教民击壤，毋遣吏椎门。

文惠残碑在，坡仙醉墨存。公馀勤物色，幽兴入琴樽。
沁园春·法从西清
佚名（宋代）

法从西清，雅志山东，超然燕怡。笑洛城卢老，贫来屋破，花溪杜叟，雨里床移。晚乃经营，欢言结架，夭矫晴虹朝已跻。开山了，一灯灯相续，第一宗师。乘闲小隐幽栖。天与人谋应此时。算春霆震响，不教龙蛰，甘霖布润，待倩云飞。宥密思贤，明谟经远，共指神州克复归。归来也，更身名煊赫，锦绣光辉。
奉送伯才都官代归
沈辽（宋代）

前日使君佩铜鱼，雅望已合升华涂。一遭黯黮诚非辜，人为叹华我若无。

夷州已非人所居，况复筦库治赢馀。幸及瓜时笑还都，襟怀落落真丈夫。
游宝应寺
游酢（宋代）

崒嵂三峰带白湾，谁开兰若翠微间。竹林云懒禅心定，草径苔荒屐齿斑。

天入碧岚成玉宇，鸟飞青嶂出尘寰。此中即是蕊珠境，遮莫閒吟一解颜。
又登碧云亭感怀三十首
吴芾（宋代）

晚上危亭兴未穷，仰看星斗已悬空。
可怜熠炔飞撩乱，也欲争光迥野中。
思吴江歌
张翰（魏晋）

秋风起兮佳景时。吴江水兮鲈鱼肥。三千里兮安未归。恨难得兮仰天悲。
公馀八景 其五 月林清影
徐庸（明代）

秋风袅袅露漙漙，月在疏林影在阑。我玩清光坐良夜，嫦娥应恐不禁寒。
丙午新正书怀十首
范成大（宋代）

经过扫轨但幽栖，巢稳林深寄一枝。
栗里归来窗下卧，香山老去病中诗。
东风马耳尘劳後，半夜鸡声睡熟时。
俯仰平生尽尘迹，恰如腷膊几枰棋。
再如吴门
罗公升（宋代）

地冻江空雁不飞，孤帆何事又乘危。
更无残雪山阴兴，漫有穷通蜀道诗。
自笑大瓢长濩落，可辞群鸟议瑕玼。
吴门市隐非梁籍，名姓宁须假手知。
明妃曲
王炎（宋代）

掖庭国色世所稀，不意君王初未知。
欲行未行始惊惋，画史乃以妍为媸。
约言已定不可悔，毡车万里随单于。
天生胡汉族类异，古无汉女为胡姬。
高皇兵败白登下，归遣帝子称阏氏。
欲平两国恃一女，乌乎此计何其疏。
至今和亲踵故事，延寿欺君何罪为。
此生失意甘远去，此心恋旧终怀归。
胡天惨淡气候别，风沙四面吹穹庐。
琵琶曲尽望汉月，塞雁年年南向飞。
虞美人
曹勋（宋代）

风流贺监栽培好。梅最妍姿巧。娟娟占得入时妆。秀影横斜香并、彩鸳鸯。

汉皋解佩当时遇。绿满经行处。如今清梦已惊残。赖向君家窗户、得重看。
寄米元章二首 其一
陈觉民（宋代）

汩汩尘埃阅岁华，青山相见认空花。清淮风月元无价，凭仗诗翁为我赊。
奉题董端明渔父醉乡烧香图十六首 其七
陈克（宋代）

黄金细字勒杯巡，鱼水恩私晚更亲。但得赐田堪种秫，向来浮议不关身。
涪州
陆游（宋代）

古垒西偏晓系舟，倚栏搔首思悠悠。
欲营丹灶竟无地，不见荔枝空远游。
官道近江多乱石，人家避水半危楼。
使君不用勤留客，瘴雨蛮云我欲愁。
偶于龙井辨才处得歙砚甚奇作小诗
苏轼（宋代）

罗细无纹角浪平，半丸犀璧浦云泓。
午窗睡起人初静，时听西风拉瑟声。
次韵镜上人三首 其一
饶节（宋代）

妙处从来自不传，少时喜乐似初禅。为山何止不成篑，掘井于今未及泉。

自了一生同作梦，频麾万事付苍烟。因师聊作逢场戏，老马为驹不受鞭。
戏书劝人饮酒
孔平仲（宋代）

金乌翩翩玉兔驰，流光上下矢发机。人生于其间，都无百岁期。

乐府旧传金缕衣，劝言须惜少年时。我今为君一歌之，酒行到君君莫辞。

朱颜绿鬓不行乐，白头面皱将何为。晋时八达唐李白，以饮驰名君所知。

何须自苦惫，方得为英奇。荣华有分难力取，可笑苏秦空引锥。
赵仲穆拂郎马图为护卫指挥徐广渊赋
陈琏（明代）

忆昔前元全盛时，四海人物咸熙熙。拂郎远国奉职贡，进到神马尤权奇。

是何生此异毛骨，双蹄雪白身抹漆。肉騣碨礧七尺高，骏气淩风欲超忽。

朝夕立仗丹墀下，白玉之鞍覆黄帕。渥水神驹何足珍，瑶池八骏真其亚。

吴兴王孙艺绝伦，闲将缣素为写真。笔踪慌怫韦夫子，精妙不减曹将军。

吁嗟王孙不复作，纵有骏骨谁能貌。方今天厩尽龙媒，比与斯图宛相若。
舟次看武康山溪
吕留良（清代）

霸先国破孟郊死，寂莫篷船到武康。峰黛未消千载绿，柳丝犹带六朝黄。

英雄不出溪山静，风雅无归草树荒。叫起古人杯酒在，夕阳岭畔话兴亡。
送灵应上人
贾岛（唐代）

遍参尊宿游方久，名岳奇峰问此公。

五月半间看瀑布，青城山里白云中。
又赠别霍子勉衷应召补鄞县尹六首 其六
庞嵩（明代）

朝阳有奇凤，间世时一鸣。雷在地中复，当秋敛其声。

所以不言信，混混原默成。
平定州道中
缪烜（清代）

十年寒偏烈，天空落木前。乱山晴插雪，小店野含烟。

丹杮沿村卖，黄梁比户研。江南春信早，约到岭梅边。
虞美人（广陵留别）
晁补之（宋代）

江南载酒平生事。游宦如萍寄。蓬山归路傍银台。还是扬州一梦、却惊回。

年年后土春来早。不负金尊倒。明年珠履赏春时。应寄琼花一朵、慰相思。
脱齿行
沈周（明代）

我齿食所系，食以系我生。齿脱宁不忧，其系本非轻。

近来渐脱二，脱者尽之萌。既脱不复留，留者亦难撑。

留如汎虚槎，脱如凿深坑。编生如相辅，豁一傍须崩。

生食原相资，今作水火争。妨食生必妨，死理端可明。

完业譬大族，恃子在守成。其子无锢心，先荡黄金籯。

屋售继失居，田鬻还绝耕。沟瘠谅在眼，身家同一倾。

触类有攸感，我赋脱齿行。
东掖四绝句·不见如师
石象之（宋代）

洗除尘垢访名蓝，不得相逢益自惭。
松桂阴森香火冷，乱云空锁白莲庵。
题从子伦画南山晓霁图
柯九思（元代）

少年曾殢南山胜，画舫笙歌日日来。第二桥边春水满，晓晴芳树散轻埃。
悼往
黄庭坚（宋代）

西风悲兮败叶索索，照陈根兮秋日将落。
彷佛兮梦与神遇，顾瞻九泉兮岂其可作。
俄有悲乎之羽虫兮，自伤时去物改，拥旧柯而孤吟。
四郊莽苍声断裂兮，久而不胜其叹音。
平生之梗概兮欲萧萧而去眼，将绝之言语兮忽历历而经心。
谓逝者有知兮，何喜而弃此去也。
谓逝无知兮，谁职为此梦也。
凭须臾之不再得兮，哀此言之不予听。
回廊窈窕月皓白兮，无复曩时之履声。
◇◇平生之余制兮，芗泽其犹未沫。
虽飘飘其日败兮，吾不忍改其此佩。
愁薨薨其中予兮，如醳酒之不化。
欻别离之几时兮，谁与此夏日冬夜。
自我先兮一无穷，在我後兮亦一无穷。
六七十便了一生兮，何异木末之有狂风。
待外物而造适兮，固不若放之自得之场。
彼庄生之一缶兮，亦何异荀氏之神伤。
吾固知藏於天者至精，交於物者甚粗。
饮泣为昏瞳之媒，幽忧为白发之母。
忧来泣下不可安排兮，如孟津之捧土。
彼寒暑之寖化兮，天地尚不能以朝莫。
目茕茕而不寐兮，夜亹亹而过中。
虽来者犹不可待兮，恐不及当时之从容。
念奴娇（落梅）
赵长卿（宋代）

玉龙声杳，正瑶台曲舞，香山初彻。褪粉掐酥千万颗，满地平铺银雪。草褥香茵，苔钱买住，留待黄昏月。有人妆罢，对花凝伫愁绝。

休更恨落羞开，东君情分，自古多离别。好把芳心收拾取，与个和羹人说。摆脱风尘，消停酸苦，终有成时节。浮花浪蕊，到头不是生活。
六州歌头
况周颐（清代）

飞蓬两鬓，容易雪霜欺。能似旧，青青否，一丝丝。不须悲。

草木无情物，催换叶，清秋节，芳未歇，寒先彻，底禁持。

似我工愁，倘不教憔悴，造物何私。况天涯漂泊后，昨梦都非。

老态垂垂。镜先知。

念欢事少，忧心悄，吾衰早，复奚辞。长似此，星星矣，欲胡为。

莫频窥。一样伤心色，行滋蔓，到吟髭。金粉改，江山在，越悽其。

商妇琵琶，咽到无声处，萦损蛾眉。便青春又也，忍忆少年时。

醉插花枝。
次韵李公朝著作见赠二首
苏辙（宋代）

远客徒为尔，江边有故丘。
江洲信广大，凫雁任漂浮。
好事时携酒，归心久倦游。
还乡定衰老，朋友肯相收。
稽古终何力，扶衰谩有方。
故人怜困踬，佳句赠辉光。
未暇抽身去，安能插翅翔。
空存疏懒性，高卧笑羲皇。
谢诚斋惠酒
袁说友（宋代）

褰裳乐得送迎翁，遣句犹烦七字工。
颇识当年斤斧手，却惭昔日马牛风。
平生杨敬惟称项，晚岁侯芭只守雄。
便把黄封红客眼，一尊已当百壶丰。
题大梁临汴驿
姚嵘（唐代）

近日侯门不重才，莫将文艺拟为媒。

相逢若要如胶漆，不是红妆即拨灰。
苍琼轩
白玉蟾（宋代）

竹已萌千龙，水自走万马。
人在苍琼轩，笑倾白玉斚。
饮到月华落，醉倒洞之下。
一堂皆酒仙，地远无人画。
八声甘州 题西山爽气楼
朱晞颜（宋代）

向青汜坊底午桥边，新买屋三间。有嘉蔬半席，修篁数个，分占间閒。

著取层梯直上，阑楯出高寒。不见终南径，惟有西山。

门外红尘似海，待抽手版，同拟君看。对熏炉茗椀，扪虱纵雄谭。

笑当年、多情王粲，赋终非吾土，泪空弹。任俗子、卧之楼下，那许跻攀。
一落索
杨泽民（宋代）

识尽人间甘苦。不如归去。先来孤馆客愁多，更倾下、连宵雨。

尽日登山绕树。禄非尺素。竹鸡啼了杜鹃啼，甚都在、人愁处。
寄高三十五詹事
杜甫（唐代）

安稳高詹事，兵戈久索居。时来如宦达，岁晚莫情疏。

天上多鸿雁，池中足鲤鱼。相看过半百，不寄一行书。
赠刘潜归陶丘
石延年（宋代）

丈夫未大用，身与仁义闲。
可腚更聚散，风尘摧厥颜。
君今归柯泽，路出梁宋间。
芒砀有吾庐，亲老待我还。
羡子先谐愿，思亲头鬓斑。
韶光苦不再，沟水长潺湲。
表兄刘东玉提干挽诗二首 其二
张镃（宋代）

襁褓予多疾，三年托渭阳。未能看击瓮，常是戏登床。

转首尘埃里，惊心岁月长。挽兄赍志去，倾泪入诗章。
居泉南和江给事二首
曹勋（宋代）

西山爽气不谁何，政恐愁容积渐多。
动地边声入河珑，未妨车马断经过。
赠李德载
张耒（宋代）

男儿当读五车书，辍业应须盖棺日。
人生事业要强学，譬彼欲棺须逮湿。
李郎落落奇丈夫，美玉应须作圭壁。
请将便腹包五车，汲汲讲摩如故疾。
鹊桥仙（丙寅除夕立春，骨肉团聚，是夕大雪）
郭应祥（宋代）

立春除夕，并为一日，此事今年创见。席间三世共团栾，随分有、笙歌满院。

一名喜雪，二名饯岁，三则是名春宴。从教一岁大家添，但只要、明年强健。
庾亮登南楼图
郑思肖（宋代）

老子情怀颇滑稽，登楼恰喜月明时。虽然于此兴不浅，要且诸人知不知。
偈二首
释守仁（宋代）

云从龙，风从虎，吹散江村寒露雨。
丽天杲日绝纤埃，有路明明吞佛祖。
物见主，眼卓竖。
天边白雁送寒归，篱下黄华香半吐。
五言和波崙师登佛授记阁一首
武三思（唐代）

帝宅开金地，神州列宝坊。龙宫横雾术，雁塔亘霞庄。

窈窕分千仞，参差耸百常。绣棂悬叠槛，画拱映雕梁。

宝座开千叶，金绳下八行。青龙浮刹柱，白马对祠场。

树踊金银色，莲开日月光。东西分闬庑，左右控池隍。

瑞叶擎朝露，祥花送晚香。天衣随劫拂，仙梵逐风扬。

忽有三空士，来宣七觉芳。银函承宝帙，玉札下雕章。

辟牖青云外，披轩紫□傍。山川横地轴，辰象丽天□。

□□□□□，□绳待慈航。
浪淘沙
张绉英（明代）

无事卷帘旌。微雨初晴。牡丹才放已清明。结伴踏青香满路，风送花迎。

堤柳密藏莺。时弄新声。归来双袖觉寒生。听的玉笼鹦鹉唤，何处吹笙。
夏
胤禛（清代）

麦黄节候届朱明，百草蕃滋万汇荣。槛覆槐阴当午密，阶罗葵萼向阳倾。

濯枝雨过园林润，解愠风来殿阁清。一榻桃笙临水畔，对时育物豫皇情。
送魏兵曹使巂州得登字
陈子昂（唐代）

阳山淫雾雨，之子慎攀登。羌笮多珍宝，人言有爱憎。

欲酬明主惠，当尽使臣能。勿以王阳道，迢递畏崚嶒。
登东坑稍箕窠最高峰
吴与弼（明代）

寒窗倦局促，兹晨脱樊笼。远随伐木伴，旸谷舒孤踪。

奇峰发高兴，迤逦缘霜丛。沃咽有山果，爽袂来天风。

是时雨初霁，心赏超鸿濛。
陈抟高卧
罗亨信（明代）

华山深处是衡茅，一枕清风百虑抛。徵使远临犹未醒，任教红日转松梢。
忆荔枝
薛涛（唐代）

传闻象郡隔南荒，绛实丰肌不可忘。

近有青衣连楚水，素浆还得类琼浆。
次子厚秋怀韵
朱熹（宋代）

秋风何方来，为我涤残暑。庭梧亦何与，索索终夜雨。

冥思感物亦，念此离索苦。浩荡信莫量，幽纷那得睹。

丁年舍我去，憔悴故其所。廓落济时心，颓然复安取。

永怀平生友，梦想见眉宇。今晨枉秀句，烂若朝霞举。

去去同采芝，高轩坐凝伫。
题西太一宫壁二首 其二
王安石（宋代）

三十年前此路，父兄持我东西。今日重来白首，欲寻陈迹都迷。
和舍弟简公序
李弥逊（宋代）

百计疏慵一味闲，杖藜无日不寻山。
着鞭每到羲皇上，杖履欣同季孟间。
雨步思君劳远梦，七言惊我动衰颜。
定无戛玉酬人句，拙速应胜隔岁还。
城中小筑新成夏月馀凉堪贾虽仅容膝亦颇远俗漫裁十律以畅幽襟 其八
邓云霄（明代）

公事朝来几许忙，浇花洗钵又焚香。盈盈野马飞虚牖，缓缓流焚转夕阳。

逆旅乾坤谁去住？醉中光景少炎凉。自从著就闲居赋，高枕羲皇乐未央。
和邠老郎官湖怀古五首
贺铸（宋代）

郎官老辞笔，得尔寿春碑。
奸贼余灵在，斯文是戮尸。
西泺渔樵
萧蕃（明代）

水国禾生秋雨余，家家生计在樵渔。短镰刈得乾芦荻，乞火船头煮白鱼。
百丈漈
方翥（宋代）

断崖日夕自撞舂，未近先看气象雄。
万壑不停雷隐隐，一川长觉雨蒙蒙。
一斛珠 初夜感怀
赵长卿（宋代）

伤离恨别。愁肠又似丁香结。不应斗顿音书绝。烟水连天，何处认红叶。
残更数尽银缸灭。边城画角声呜咽。罗衾泪滴相思血。花影移来，摇碎半窗月。
舟中元夕雨作三首
杨万里（宋代）

佳辰三五是今宵，恰则今宵细雨飘。
天念孤舟人寂寞，不教月色故相撩。
何氏寒碧堂
释道潜（宋代）

城东十亩春萧瑟，脩竹漫山蔼如栉。飕飕细浪鸣石齿，黯黯苍云翳朝日。

虚堂正在无有处，不惜千竿开翠密。鸣鸠野鹊亦解喜，颉颃穿林语啾唧。

但得凉阴过酒樽，莫辞晚色侵书帙。蓬莱仙人为书榜，笔端矫矫龙蛇逸。

壮观南来无与伦，千载风流君不失。
用逊子游严阳庵韵 其一
韩驹（宋代）

路转冈头松柏深，百年唯我独追寻。不知尊者真归处，岭上浮云自古今。
句
成彦雄（宋代）

莎草放茵深护砌，海榴喷火巧横墙。

纹鳞引子跳银海，紫燕呼雏语画梁。（见《吟窗杂录》）
表忠观
汪由敦（清代）

朱门古殿明湖曲，玉座凝尘舞蝙蝠。三世五王同一堂，一一英姿耀冕服。

斗牛占象霸图开，市中术者豫章来。劲旅摧巢八百里，都兵破越穷天台。

闭门天子孽自作，妖鸟罗平扫如箨。铁券功名衣锦城，丹青图画凌烟阁。

《杨枝曲》罢天亡唐，江东端不失孙郎。打球御马于阗带，英雄意气何堂堂。

枕畔金铃惊五夜，罗刹奔潮千弩射。玉册金符尚父名，新罗渤海纷相下。

五百功臣息战尘，三楼画栋照千春。牢盆海上横戈日，何意江山作主人。

奕叶依然承土宇，宫殿排云事歌舞。卵鷇家家按籍来，器服年年输内府。

八十年来王气消，石镜尘昏大树凋。箧书虽满客归国，折简无烦又入朝。

子阳季孟空雄壮，自作安丰甘退让。居人生不识干戈，父老至今思保障。

陌上花开缓缓归，歌声已断昔人非。青蘋无复村农荐，芳草空留羽士悲。

龙山突兀余残照，可怜异代还祠庙。阶墀赑屃立丰碑，句奇语重褒忠孝。

剔藓扪碑一慨然，短墙邻并玉津园。江外冬青缠野草，珠帘何处问通天。
下清宫
宋绳先（清代）

仙观藏何处，苍苍竹拂云。天疑山树合，地与海涛分。

樵斧鸣幽谷，渔舟泛夕曛。游人烟霭里，钟磬但遥闻。
上饶新刊巩宋齐六言寄赵晏叟者次韵上饶
韩淲（宋代）

凋零我亦鬓星星，旧墨新刊百念轻。诗案自应留笔研，书窗谁不对梅瓶。

赵岐交契身俱老，李汉亲传眼独明。赢得泉溪春草绿，离离烟水照坟清。
次韵答荆南王君行见寄七首 其六
项安世（宋代）

太守风味今寒儒，惠我佳句春华敷。越中溪山犹可似，太守好事天下无。
呈胡希元进士二首
宋祁（宋代）

茕茕官绶解，落落饮瓢空。
君惠容藏疾，交情助讳穷。
倦谈嗟墨客，掉首观鸿蒙。
已卜良邻计，无忧吾道东。
次韵王省干 其四
陈造（宋代）

叔也过我门，往往接䍦倒。惎以元亮止，终然刘伶祷。

我此待鶱翔，夫合戒陵傲。惰游置耕耘，曷怨卤莽报。
戏赠吴子野
苏过（宋代）

从来非佛亦非仙，直以虚心谢世缘。饥火尽时无内热，睡蛇死世得安眠。

饥肠自饱无非药，定性难摇始是禅。麦饭葱羹俱不设，馆君清坐不论年。
凉风亭睡觉
裴度（唐代）

饱食缓行新睡觉，一瓯新茗侍儿煎。

脱巾斜倚绳床坐，风送水声来耳边。
水调歌头
吴潜（宋代）

若说故园景，何止可消忧。买邻谁欲来住，须把万金酬。屋外泓澄是水，水外阴森是竹，风月尽兜收。柳径荷漪料，灯火系渔舟。

且东皋，田二顷，稻粱谋。竹篱茅舍，窗户不用玉为钩。新擘黄鸡肉嫩，新斫紫螯膏美，一醉自悠悠。巴得春来到，芦笋长沙洲。
题刘道原墓次刚直亭
杨万里（宋代）

山南山北蔚松楸，四海千年仰二刘。
迂叟馈缣宁冻死，伯夷种粟几时秋。
平生铁作三尺喙，土苴人间万户侯。
庐阜作江江作阜，始应父子不傅休。
颂古二十一首 其三
释居简（宋代）

色空明暗，各不相知。行到水穷处，坐看云起时。
书建宁化主簿
释居简（宋代）

高人金锡已凌云，零落馀香片片新。信手拈来还飏却，和风散作万家春。
阻连州江口
冯珧（明代）

不是经行处，维戙岂偶然。登临元有分，山水若为缘。

断岸多依石，攒峰小见天。两因司马法，留滞一江船。
雷
王禹称（宋代）

商山春夏旱，旱雷不降雨。及秋又霖霪，雷声时一举。

南山复北山，𥔀磕若贙虎。君子容必变，所以敬天怒。

无乃丰隆鬼，恣意挝雷鼓。此怒既非天，敬之亦奚取。
点绛唇·别後长亭
陈允平（宋代）

别後长亭，翠芜寂寞分襟地。雁书空寄。归梦频东里。一曲秋风，写尽渊明意。凝情际。雨襟烟袂。都是黄花泪。
江上田家
潘咨（清代）

小市垂杨里，人家有杼声。春随黄犊静，花傍白鸥生。

有叟能耕凿，无人识姓名。豪华不到处，鱼鸟总忘情。
偈颂一百三十六首
释惟一（宋代）

虎溪冰莹长空月，凤岭松吟后夜风。
堪笑堪悲翁老子，俨然不改旧时容。
嘲商客
贯休（唐代）

苇萧萧，风摵摵，落日江头何处客。

斜倚帆樯不唤人，五湖浪向心中白。
从巨济乞蜡梅
范成大（宋代）

寂寥人在晓鸡窗，苦忆花前续断肠。
全树折来应不惜，君家真色自生香。
送张寅揆还蒙化
文化远（清代）

文字烟萝结习深，暂归应尔费招寻。两年猿鹤山中梦，一曲《招驹》客里心。

旧折桂枝香尚在，新餐苜蓿病交侵。调高自有钟期赏，珍重朱弦太古琴。
再次韵寄朱希真二首 其二
张嵲（宋代）

初喜花明炬，还愁柳堕绵。时须杯里物，聊费杖头钱。

天上足官府，人间有地仙。却惭营道懒，浑似逆风船。
踞湖山六题 其四 修竹坞
马云（宋代）

檀栾遍岩川，幽谷气象鲜。风玉自宫徵，秋籁成管弦。

夕霭起碧雾，晨曦生绿烟。花繁紫凤饱，质劲苍虬挛。

藤萝交密荫，仰不见云天。欲访桃源路，坞坞疑相连。
有客自关外来颇道边亭暴露之苦时子止兄方趋
晁公溯（宋代）

平凉歃血不濡齿，奚车辚辚临渭水。
一丸未及封函关，已复胡歌饮都市。
近闻移屯集岐下，战声日震长平瓦。
两军相持久未决，将军宝帐皆在野。
野田秋深风力劲，边云日满青泥岭。
三军雨立甲裳重，诸将露宿旃裘冷。
原头霜落黄芦，西风猎猎边亭寒。
从军之乐今有几，仲宣寄诗烦说似。
题壁
严含质（唐代）

下玄八千亿甲含，丹飞先生严含质。谪下中天被斑革，

六千甲含。血食涧饮厕猿狖，下浊界。景云元纪升太一。
瓶中梅二绝 其一
虞俦（宋代）

铜瓶沁水泫微温，便许争春雪里村。应为诗人太幽独，西窗和月伴黄昏。
杂曲歌辞。长相思
郎大家宋氏（唐代）

长相思，久离别。关山阻，风烟绝。

台上镜文销，袖中书字灭。不见君形影，何曾有欢悦。
了观师绣观音赞
黄庭坚（宋代）

六合内外，若有不观音处。
则此丝缕，不能坚固。
横此三十二应，共此一光明聚。
了观观音，自知金针落处。
知落处，女娲补天夜夜雨。
百字令 儒宗
王＊（元代）

圣人传道，执其中、妙在惟精惟一。放则周流弥六合，卷则退藏于密。格物致知，正心诚意，静里包皇极。居仁由义，应机不费毫力。四时天地同参，火符合候，默默存真息。三五归元至德纯，保合太和冲溢。体用一原，显微无间，尽性穷端的。死生勘破，到头还是空寂。
数诗
孙放（魏晋）

一往纵神怀，矫迹步玄阐。
偈十二首 其九
释文准（宋代）

钻真珠解玉板即易，看窟笼著楔却难。月色和云白，松声带露寒。
过溱头桥读桥上碑记知为郭林宗访汝南处
简钧培（清代）

澄之不清淆不浊，一水遥遥隔芳躅。长虹驾空石砺齿，兴来踏月深怀企。

几日离居鄙吝生，两心相印槃阿矢。由来处士虚声尚，隐囊玉尘标清望。

论治要争伊吕先，抗怀宛在黄农上。岂知家国误虚谈，正坐身心习疏放。

责实知谁副盛名，汪波千顷汝南清。朝廷自著钩党籍，乡里终留月旦评。

角巾垫处停华毂，一见倾心写金玉。对客谁夸御李来，入林岂信攀嵇独。

想见扶阑并辔游，渺渺烟波人上头。赠芍已忘周岁月，题桥谁续汉春秋。

桥下丰碑作人语，似记前贤曾住处。峻极嵩高入望遥，流水无声背人去。
送赟法师往上都
钱起（唐代）

远近化人天，王城指日边。宰君迎说法，童子伴随缘。

到处花为雨，行时杖出泉。今宵松月下，门闭想安禅。
浩歌吟
邵雍（宋代）

何者谓知几，惟神能造微。
行藏全在我，用舍系於时。
每恨知人晚，常忧见事迟。
与天为一体，然后识宣尼。
挽万竹西隐君
刘黻（宋代）

哭到先生道已穷，夕阳千古起悲风。
耆英会上减名哲，高士传中添此翁。
州宅十二咏 九贤堂
王十朋（宋代）

犹起才难叹，同时九乱臣。鄱阳千载守，贤岂许多人。
浣溪沙（徐倅生朝）
韩淲（宋代）

留得菖蒲酒一杯。与公今日寿筵开。灵山排闼送青来。

须信南州高士后，持荷持节照苏台。瑞云深处是三台。
白云楼赴周漕饭追念行可
王十朋（宋代）

不到西台久，伤心忆旧游。水流犹故沼，云散只空楼。

丹荔谁祠柳，清斋不对周。徘徊赋诗处，泪下莫能收。
山居诗
释延寿（宋代）

抱拙藏锋过暮年，高名何必指前贤。
只於心上标空界，谁说壶中别有天。
郁密远林停宿雾，萧骚疏竹埽寒烟。
从兹不更移瓶锡，身外无馀意了然。
偈公六十五首
释咸杰（宋代）

一新一旧，跳出窠臼。
一出一入，胡饼里呷汁。
一擒一纵，开眼作梦。
一照一用，鳝鱼走入麻油翁。
赠风鉴雷霆电
陶安（明代）

雷迅乃成霆，先机烁飞电。震动江海间，洞烛鱼龙变。

君术亦如此，骇物豁神见。舌端声欲鼓，目光照人面。

心与造物游，其名匪徒炫。萧萧蓬鬓斑，客路犹未倦。

敬亭好山色，馀翠落团扇。秋风凄以高，乡心逐归燕。
赠王氏小儿
窦巩（唐代）

竹林会里偏怜小，淮水清时最觉贤。

莫倚儿童轻岁月，丈人曾共尔同年。
依韵和刘察院送客回过潩水马上有作
梅尧臣（宋代）

车骑踏春堤，翛然思如濯。
望骢人自避，解冻鱼方乐。
拏流古树根，跨岸枯薪彴。
烟云淡淡天，嫩绿生丛薄。
岳阳
沈大廉（宋代）

夜共潇湘月，朝连巫峡云。
烟愁贾太傅，雨泣屈平君。
钟山
王雱（宋代）

当年睥睨此山阿，欲著红楼贮绮罗。今日重来无一事，却骑羸马下坡陀。
庄懿皇太后哀挽应制二首
宋祁（宋代）

国启重雍祚，天推太极尊。
夏祠今化石，尧母旧题门。
不待寒泉养，空流渭水恩。
烝哉王者孝，别庙奉姜嫄。
和次子耜久雨韵三首
曹勋（宋代）

眩瞀知阴久，茶瓯不厌浓。
第忧沉稼穑，宁问浸芙蓉。
天阔翻盆雨，云昏淡墨峰。
长安鼎烹者，列坐正撞钟。
挽刘中远侍郎
史尧弼（宋代）

沄沄绿水边，丈室一萧然。
顾陆留青箬，宗雷老白莲。
研朱看点易，摇麈听谈玄。
忽忽风流尽，长怀晋宋前。
夏夜怀洞霄
释永颐（宋代）

跣足曾穿古洞，衲衣挂在长松。
一别烟霄十载，夜来梦入西峰。
甘草子
寇准（宋代）

春早。柳丝无力，低拂青门道。暖日笼啼鸟。初坼桃花小。遥望碧天净如扫。曳一缕、轻烟缥缈。堪惜流年谢芳草。任玉壶倾倒。
简仲孺
邹浩（宋代）

晓来城府春融怡，博陵先生还自西。天时人事已如此，不应璧月空云霓。
送益公归旧居
齐己（唐代）

旧隐终牵梦，春残结束归。溪山无伴过，风雨有花飞。

片石留题字，孤潭照浣衣。邻僧喜相接，扫径与开扉。
国语引人言
佚名（先秦）

兄弟谗阋。侮人百里。
兵在其颈。佐雝者尝焉。
佐斗者伤焉。祸不好不能为祸。
梅花喜神谱·欲谢一十六枝
宋伯仁（宋代）

金梭抛翠丝，东风弄晴画。
求有不须鸣，绿窗人倦绣。
内顾诗二首 其一
潘岳（魏晋）

静居怀所欢，登城望四泽。春草郁青青，桑柘何奕奕。

芳林振朱荣，渌水激素石。初征冰未泮，忽焉振絺绤。

漫漫三千里，迢迢远行客。驰情恋朱颜，寸阴过盈尺。

夜愁极清晨，朝悲终日夕。山川信悠永，愿言良弗获。

引领讯归云，沈思不可释。
次韵孙莘老见赠，时莘老移庐州，因以别之
苏轼（宋代）

炉锤一手赋形殊，造化无心敢望渠。我本疏顽固当尔，子犹沦落况其馀。

龚、黄侧畔难言政，罗、赵前头且眩书。惟有阳关一杯酒，殷勤重唱赠离居。
凤求凰
司马相如（两汉）

其一：【琴曲出自王实甫《西厢记》】
有一美人兮，见之不忘。（一作：有美人兮，见之不忘。）
一日不见兮，思之如狂。
凤飞翱翔兮，四海求凰。
无奈佳人兮，不在东墙。
将琴代语兮，聊写衷肠。
何时见许兮，慰我彷徨。
愿言配德兮，携手相将。
不得於飞兮，使我沦亡。

其二：
凤兮凤兮归故乡，遨游四海求其凰。
时未遇兮无所将，何悟今兮升斯堂！
有艳淑女在闺房，室迩人遐毒我肠。
何缘交颈为鸳鸯，胡颉颃兮共翱翔！
凰兮凰兮从我栖，得托孳尾永为妃。
交情通意心和谐，中夜相从知者谁？
双翼俱起翻高飞，无感我思使余悲。
题四兰
释绍昙（宋代）

喜晴弹玉指，林下见幽人。
楚楚湘灵样，肌肤不染尘。
减字木兰花·春融酒困
佚名（宋代）

春融酒困。一寸横波千里恨。著处芳菲。蝶与莺情醉自迷。敧云妥翠。冷落金屏山十二。低抱琵琶。月向黄昏日又斜。
闺词
沈说（宋代）

密幄香烧锦瑟横，佳人半醉觉寒轻。
忽思塞下新番曲，弹作黄芦孤雁声。
和邓子及见贺韵
项安世（宋代）

虚舟不记坎和流，槁木何心春共秋。
幸自一生甘辟谷，更须万共苦封留。
颇懲吾族骓千里，且学乡人橘满洲。
平生惟良资共理，病夫何以副旁求。
寄刘广文
梁煌晰（明代）

刘向传经愿不违，海阳芹藻有光辉。苏湖二代吾何有，邹鲁诸光谁与归。

绛帐笙歌聊自适，春盘苜蓿顾应肥。莫嫌官冷淹黄绶，暂借毡堂伴綵帏。
十二月词效李长吉体 其七 七月
陈琏（明代）

星桥驾乌鹊，秋竹度秋萤。舞衫嫩凉结，纨扇幽恨并。

蘼芜花正发，衰兰色已零。霄寒紫罗荐，露湿芙蓉屏。

孀妾耿忘寐，此心常独惺。
送汪君彦同项不损燕游兼呈不损
李流芳（明代）

汪生昨自欈李还，忽然向我谭长安。自言指日长安去，及此春深花事阑。

嗟乎汪生何太迂，少年不肯守床帏，因人远役将何为。

我是长安旧游人，三年一度长安春。如今怕说长安道，送子忽忽伤心魂。

长安城中有何好，惟有十丈西风尘。人畜粪土相和匀，此物由来无世情。

贵人逢之亦入唇，其味不减庖厨珍。别有高梁桥下水，柳色一湾尘似洗。

从此沿流向玉泉，湖山亦有江南意，充君画本差可耳。

君不闻京师画工如布粟，闽中吴彬推老宿。前年供御不称旨，褫衣受挞真𨽻畜。

此事下贱不可为，君但自娱勿干禄。吾友重瞳之孙气食牛，万金散尽图千秋。

一朝掉头出门去，为我问之何所求。君应朝夕进苦口，勉之闭门发策勿妄侈交游。
句
王曾（宋代）

更闻天子孝，薦术助长生。
九日哭子柔弟
周必大（宋代）

自酹黄花酒，心酸苦泪零。
常时爱鸣雁，从此不堪听。
双溪行
陈舜俞（宋代）

星郎休官两鬓白，惯作五侯堂上客。
半入人家锁深宅。偶来花幕双溪头，
闻有侍儿旧相识。五马情多载酒过，
主人犹须屏障隔。黄昏移烛背重帘，
初度清歌响疏拍。宛转别是京洛声，
中有离愁千万尺。曲中复作孤吹笛，
玉龙一吟群籁寂。金罍不酌四座听，
淡月朦胧挂空碧。更将馀意写琵琶，
手抹凤槽鸣历历。梁州欲彻幺弦断，
应恐外人知怨抑。主人不许傅青翼，
独听星郎语近壁。小声呜咽话当年，
公子樽前最怜惜。朱门出后身转轻，
往事消沉无处觅。星郎日有流落恨，
回向玳筵双泪滴。劝君收泪听我歌，
众散有命可奈何。君不见陇头水，
入海不知几千里。又不见风中花，
吹向千家复万家。人生莫作等閒别，
事去老大空咨嗟。
与卫淇竹郡守集江心寺 其一
游朴（明代）

谁借龙宫五百年，瑰奇雄压海东偏。巨鳌犹拥神山立，彩蜃长浮佛国鲜。

照水珠光双塔月，隔江鼎食万家烟。一杯此日随仙侣，疑泛波心太乙莲。
京师逢徐良温叟明府
强至（宋代）

弱冠相逢今四十，当年壮气虬龙蛰。
交情独在酒盏深，人事细论衣袖湿。
诗书误身浪自怜，公相满眼谁可揖。
苍颜已变长安风，后会更应尤戢戢。
至道宫
叶林（宋代）

犹存巨镬记熙丰，翠蔼春深古路通。
千百舂锄一株树，野田飞下雪花风。
题张子正观察溪风亭 其一
蔡向（宋代）

雅致园林景特奇，綵亭斜跨水沦漪。影摇碎日浮霜簟，声触危栏倚钓丝。

岸帻不妨横醉榻，萦眉时复度新词。溪山风月年年好，长与高人啸咏期。
少穆被命还朝以诗二章迎之 其一
邓廷桢（清代）

高皇拓地越乌秅，圣主筹边轶汉家。拟向轮台置田卒，特教博汉泛秋楂。

八城户版输泉赋，千骑旃裘拥节华。载笔他年增掌故，羁臣乘传尽流沙。
送薛少卿赴青阳
徐铉（宋代）

我爱陶靖节，吏隐从弦歌。我爱费征君，高卧归九华。

清风激颓波，来者无以加。我志两不遂，漂沦浩无涯。

数奇时且乱，此图今愈赊。贤哉薛夫子，高举凌晨霞。

安民即是道，投足皆为家。功名与权位，悠悠何用夸。

携朋出远郊，酌酒藉平沙。云收远天静，江阔片帆斜。

离怀与企羡，南望长咨嗟。
林樗翁舍余草堂以诗见贻病不能候次韵作答
郑善夫（明代）

鳌顶峰回云雾光，少微来照浣花堂。十年城府新相避，三径松筠故自荒。

问道向迷襄野北，移家今在汉阴傍。方山耆旧偏怜我，只道相如病更狂。
逍遥咏
宋太宗（宋代）

神仙不死几人存，欲界从头是可谕。
真实自然归至理，狂颠逢见道须尊。
分明记取依经典，消息临时度晓昏。
四叙推迁由反覆，唯占日月顺乾坤。
泊舟维扬寄秦巡简兄芝庭六章 其五
姚燮（清代）

十载如昆弟，何堪别思长？江枫明晚照，沙苇动初霜。

隐宦同山谷，谈经有仲翔。可知中道雁，犹自觅饥粱。
九锁山十咏 其三 鸣凤洞
吕同老（宋代）

连峰路塸堮，幽洞摩苍穹。石门松萝隘，伛偻趋儿童。

泠泠太古泉，环佩声丁东。相传吴越年，威凤翔其中。

后来山中人，盛事誇无穷。我疑王者瑞，岂预霸业雄。

元化有沦忽，世道多污隆。何时鸣朝阳，遥问山上桐。
题上清法堂壁
白玉蟾（宋代）

秋雨悬天风作寒，冷烟锁住屋头山。
半岩飞鸟一声过，峭壁断云千古闲。
世俗不知幽静处，神仙隐在有无间。
夜来小艇篙脱手，醉把霜筇入翠湾。
楼上望湖
王安石（宋代）

楼上人肠渴欲枯，楼前终日望平湖。
无舟得入沧浪去，为问渔人得意无。
送桂州严大夫同用南字
韩愈（唐代）

苍苍森八桂，兹地在湘南。
江作青罗带，山如碧玉篸。
户多输翠羽，家自种黄甘。
远胜登仙去，飞鸾不假骖。
仆访吕晞朴排岸方造舟翔鸾不及见后数日有诗次韵奉谢二首 其二
周紫芝（宋代）

此生随分本何知，人品非高论亦卑。早岁囊书羞贾传，暮年学圃羡樊迟。

江乡老去多归梦，乐府秋来得妙词。八节上滩休入句，花姑载酒可相期。
忆江南·清明六首 其一
陆震（清代）

清明节，天意晓来和。正喜乍晴晴不久，愁他欲雨雨偏多。

佳节惜虚过。
寄吕季升
李处权（宋代）

家世中朝第一流，郡符那得久淹留。
诗情更入山水国，醉眼独高烟雨楼。
文举定非余子辈，元龙须向古人求。
磻溪莫讶功名晚，今代何人有直钩。
和若水赋圃梅花三绝句
程公许（宋代）

琼玉林中笑语亲，色香原不著根尘。
淡烟疏雨静相对，聊藉诗篇管领春。
次韵赵尉
方岳（宋代）

世於吾道转崎岖，是与非耶一子虚。
借得祁山两閒屋，一间分与月明居。
武昌
苏泂（宋代）

南楼丝管日纷纷，一带春江浸碧云。
遗老相逢问年几，白头闲话岳将军。
杂曲歌辞。古别离
沈佺期（唐代）

白水东悠悠，中有西行舟。舟行有返棹，水去无还流。

奈何生别有，戚戚怀远游。远游谁当惜，所悲会难收。

自君间芳屣，青阳四五遒。皓月掩兰室，光风虚蕙楼。

相思无明晦，长叹累冬秋。离居分迟暮，驾高何淹留。
小楼扁山海图郑安道酒边有诗因次韵
戴炳（宋代）

等閒成小集，危眺豁幽情。四面画图出，一襟天地清。

晚云山晻霭，夜月海空明。自有兹楼景，输君第一评。
丙子杪秋骄阳蒸热踰月不雨偶坐南轩承少保镇山先生佳篇屡赠蹶然有感怀答三首 其二
胡直（明代）

昔多君子朋，乃在黄金台。卑彼声利徒，谐此金石怀。

予拙终畎亩，学道无取材。君本济世英，夙名播九垓。

中岁简帝心，奇勋列上台。何当佐圣日，乃复弃华阶。

鸿冥分有托，虬潜匪谅哉。鹏鴳同一栖，凫鹤靡所乖。

永愿陪清唱，不受俗尘猜。
酬严中丞晚眺黔江见寄
白居易（唐代）

江水三回曲，愁人两地情。磨围山下色，明月峡中声。

晚后连天碧，秋来彻底清。临流有新恨，照见白须生。
桂岭
马之纯（宋代）

桂花千树占嵌岩，绝用淮南一小山。
竽籁有时味木末，天香无小满人间。
悬知彼处有金粟，为见如今闻麝兰。
蹑磴缘崖期采摘，分明如向月中攀。
望隔墙冬青树有怀吴宾贤
孙枝蔚（明代）

冬青隔墙看，看罢增叹息。无人知怀抱，但谓爱树色。

松竹不在眼，此树复难即。叹息谓固宜，听之心益恻。

故人卧海滨，守拙艰衣食。本是岁寒交，别来岁非一。

冬青覆墙头，举首辄在侧。与子各一方，为邻安可得。
破虏凯歌二十四首
周麟之（宋代）

黧面长须桀黠儿，一生浑事杀人嬉。
莫将遗像欺群目，曾向贞元殿里窥。
时在京邸雨夜感怀
曹铭彝（清代）

独坐幽斋夜寂寥，满阶黄叶响萧萧。三更风雨孤檠暗，万里关河一梦遥。

雁信祇今沉客路，乡心况复繫深宵。窗前多少增愁处，点点声声滴绿蕉。
送任漕赴召
李流谦（宋代）

宋十一叶圣天子，有臣伊皋佐其理。
鏖兵孽雏褫天戮，手把降幡屡摇尾。
周宣功大心愈小，盈而持之甚持水。
龙墀端笏拜疏言，有室大竞唯多士。
苍蛟渊潜百鳞骇，乳兕林蹲樵牧止。
臣举所知匪臣私，取之乡国大瑰伟。
后皇曰嘻毋留行，奔雷将车电摇帜。
先生捧诏色不动，在泰拔茅以其汇。
向来输写万渎海，人笑一蠡测涯涘。
古人成人责礼乐，房杜頳颜诸葛死。
屠龙觅肝荐雕俎，不如河鲂甘且旨。
卑之试为目睫论，欲识强羸占国势。
议和当有守和策，偃兵适恐造兵耳。
焦头常居曲突上，有言复吞胸磊碨。
先生领略首屡肯，悬知不作三窟计。
欣然拔剑为公舞，舞罢飒飒回风起。
孤生飘零逾岁月，感慨鳅虾共泥滓。
石田蝗蟊仍数叹，抱耒空山欲何俟。
叔孙大猾诚谬妄，狗监文章亦巴鄙。
黄金傥筑燕人台，为问何如从隗始。
五月水益小园
陈宓（宋代）

岿然俯溪亭，偃若与舟接。
日涉有初心，风雨或阔蹑。
寄高弁侍郎
张方平（宋代）

大雅久颓弊，夫君真古人。道维皇极正，文著帝刑淳。

美望锵金石，深诚照鬼神。立朝惟一介，为郡有遗仁。

素尚陶弘景，风流贺季真。岁寒松有节，明莹玉无尘。

霜简虽清重，铜符亦久迍。老成急登用，必有及斯民。
都门杂咏 其一
梁亭表（明代）

傍日长安拥禁城，经霜短鬓老尘缨。夺将故里山居癖，博得金门吏隐名。

鹓鹭晓钟随待诏，鼓鼙高垒盛谈兵。年来事事勤宵旰，不尽忧劳揽辔情。
金雌诗
郭文（魏晋）

云出而两渐欲举。短如之何乃相岨。交哉乱也当何所。

唯有隐岩殖禾黍。西南之朋困桓父。
寄性空上人
止庵法师（明代）

南山挂锡已多年，不涉人间一线缘。
上殿罢来谁共坐，数竿修竹旧房前。
复竹茶炉
秦夔（明代）

烹茶只合伴枯禅，误落人间五十年。华屋梦醒尘冉冉，湘江云冷月娟娟。

归来白璧原无玷，老去青山最有缘。从此远公须爱惜，愿同衣钵永相传。
故蕲州玉刑部阁老挽歌五首
杨亿（宋代）

近署罹官谤，清淮绾郡章。
平生不佞佛，晚岁尚为郎。
得疾因卑湿，为文足感伤。
才蒙宣室召，奄忽欢云亡。
登大科峰绝顶
成鹫（清代）

爱山登陟不辞劳，直上嵚岑振敝袍。老去始知行脚稳，年来惟恐置身高。

青天有路随孤鹤，沧海无根仗六鳌。閒倚西风发清啸，下方谁识是吾曹。
冬日杂兴
赵蕃（宋代）

久矣劳生厌，欣然野趣俱。
苍姿松砥节，外饰橘纡朱。
翰墨真吾好，功名已后图。
一椽今粗有，二顷莫忧无。
七十八咏六言十首
刘克庄（宋代）

年八十官三品，酒一斗诗百篇。
羽化尸解等耳，宫锦渔簑偶然。
夏清夜吟
邓云霄（明代）

世上仅三乐，人间止百年。羲和何太苦，朝暮不停鞭。

峥嵘火云连赤阪，入夜惟愁日车返。冰纱为帐扇轻纨，竹气梧风清更远。

此时煮茗在虚亭，剥笋还窥玉札经。为鲧烛龙聊税驾，来朝微雨待人醒。
又和别韵
孙觌（宋代）

岁阴衮衮惊心折，世事纷纷触眼新。烁烁风灯深院雨，离离花眼故城春。

一区栽自无宁处，五斗谁能更为贫。矢醉自醒还自笑，依稀却是梦中真。
浣溪沙
刘过（宋代）

雾鬓云鬟已懒梳。君休乔木妾归欤。且来卖酒伴相如，骨细肌归周肪画，肉多韵胜子瞻书。琵琶弦索尚能无。
谢刘小谏寄惠双鹤
魏野（宋代）

令威兄弟涉烟波，谏署人教到薜萝。
毛比君情犹恐少，格如我性不争多。
相呼似说冲霄意，对舞初闻击壤歌。
仙术无能骑谢去，青云未免阻闲过。
眼儿媚
吕渭老（宋代）

晓钗催鬓语南风。碧涧小桥通。榆阴短短，露光炯炯，满地花红。

榆涯不见归帆影，蜂蝶尽西东。宿酲渐解，残妆犹在，晓日帘栊。
金刚随机无尽颂 其三 庄严净土分第十
释印肃（宋代）

庄严诸佛土，我道无门户。清净表庄严，未达人多误。
万寿寺
潘曾莹（清代）

门外即西山，山势莽回互。门内尽奇石，石气积云雾。

遥青与近绿，朝暮各殊趣。坐卧于其间，割然得奇悟。

谡谡松风来，天籁此中度。据石看青山，遐情引烟素。
奉和太素见诒
韩维（宋代）

幸有新醪对新菊，莫叹樽前光景促。
诸公更唱自为词，缓奏金丝续银烛。
拟古四十一首 其四十
薛瑄（明代）

庭竹生凉飙，明月从东上。候虫草根鸣，夜静声愈响。

逍遥步阶除，悠然起遐想。三皇五帝时，淳朴竟焉往。

王风降黍离，礼乐委榛莽。反复千载间，霸业杂相长。

是非垂不泯，胜负在俯仰。令人意难平，拨置聊自广。
室语
唐甄（清代）

唐子居于内，夜饮酒，己西向坐，妻东向坐，女安北向坐，妾坐于西北隅，执壶以酌，相与笑语。唐子食鱼而甘，问其妾曰：“是所市来者，必生鱼也？”妾对曰：“非也，是鱼死未久，即市以来，又天寒，是以味鲜若此。”于是饮酒乐甚。忽焉拊几而叹。其妻曰：“子饮酒乐矣，忽焉拊几而叹，其故何也？”唐子曰：“溺于俗者无远见，吾欲有言，未尝以语人，恐人之骇异吾言也。今食是鱼而念及之，是以叹也。”妻曰：“我，妇人也，不知大丈夫之事；然愿子试以语我。”

曰：“大清有天下，仁矣。自秦以来，凡为帝王者皆贼也。”妻笑曰：“何以谓之贼也？”曰：“今也有负数匹布或担数斗粟而行于涂者，或杀之而有其布粟，是贼乎，非贼乎？”曰：“是贼矣。”

唐子曰：“杀一人而取其匹布斗粟，犹谓之贼；杀天下之人而尽有其布粟之富，而反不谓之贼乎？三代以后，有天下之善者莫如汉，然高帝屠城阳，屠颍阳，光武帝屠城三百。使我而事高帝，当其屠城阳之时，必痛哭而去之矣；使我而事光武帝，当其屠一城之始，必痛哭而去之矣。吾不忍为之臣也。”

妻曰：“当大乱之时，岂能不杀一人而定天下？”唐子曰：“定乱岂能不杀乎？古之王者，有不得已而杀者二：有罪，不得不杀；临战，不得不杀。有罪而杀，尧舜之所不能免也；临战而杀，汤武之所不能免也；非是，奚以杀为？若过里而墟其里，过市而窜其市，入城而屠其城，此何为者？大将杀人，非大将杀之，天子实杀之；偏将杀人，非偏将杀之，天子实杀之；卒伍杀人，非卒伍杀之，天子实杀之；官吏杀人，非官吏杀之，天子实杀之。杀人者众手，实天子为之大手。天下既定，非攻非战，百姓死于兵与因兵而死者十五六。暴骨未收，哭声未绝。目眦未干，于是乃服衮冕，乘法驾，坐前殿，受朝贺，高官室，广苑囿，以贵其妻妾，以肥其子孙，彼诚何心而忍享之？若上帝使我治杀人之狱，我则有以处之矣。匹夫无故而杀人，以其一身抵一人之死，斯足矣；有天下者无故而杀人，虽百其身不足以抵其杀一人之罪。是何也？天子者，天下之慈母也，人所仰望以乳育者也，乃无故而杀之，其罪岂不重于匹夫？”

妻曰：“尧舜之为君何如者？”曰：“尧舜岂远于人哉！”乃举一箸指盘中余鱼曰：“此味甘乎？”曰：“甘”。曰：“今使子钓于池而得鱼，扬竿而脱，投地跳跃，乃按之椹上而割之，刳其腹，犀其甲，其尾犹摇。于是煎烹以进，子能食之乎？”妻曰：“吾不忍食也。”曰：“人之于鱼，不啻太山之于秋毫也；甘天下之味，亦类于一鱼之味耳。于鱼则不忍，于人则忍之；杀一鱼而甘一鱼之味则不忍，杀天下之人而甘天下之味则忍之。是岂人之本心哉！尧舜之道，不失其本心而已矣。”

妾，微者也；女安，童而无知者也；闻唐子之言，亦皆悄然而悲，咨嗟欲泣，若不能自释焉。
感事述怀，集杜二十首 其九
陈肇兴（清代）

未负幽栖志，千秋万岁名。得辞儿女丑，因见古人情。

秋水通沟洫，高风捲旆旌。兵戈与人事，回首泪纵横。
木山（并叙）
苏轼（宋代）

吾先君子尝蓄木山三峰，且为之记与诗。
诗人梅二丈圣俞见而赋之，今三十年矣。
而犹子千乘又得五峰，益奇，因次圣俞韵，使并刻之其侧。
木生不用回万牛，愿终天年仆沙洲。
时来幸逢河伯秋，掀然见怪推不流。
蓬婆雪岭巧雕锼，蛰虫行蚁为豪酋。
阿咸大胆忽持去，河伯好事不汝尤。
城中古沼浸坤轴，一林瘦竹吾菟裘。
二顷良田不难买，三年桤木行可槱。
会将白发对苍巘，鲁人不厌东家丘。
长相思
冯延巳（五代）

红满枝，绿满枝，宿雨厌厌睡起迟，闲庭花影移。
忆归期，数归期。梦见虽多相见稀，相逢知几时。
悼杨休甫
陈傅良（宋代）

袖手旁观一世余，元非亲物亦非疎。
酒边每事如人意，灯下通宵读我书。
学到庄骚才止此，生逢周流定何如。
西州相识无遗恨，独恨无从掺子祛。
送张巨山著作使闽分韵得我字
陈渊（宋代）

道山仙者居，是中乃置我。白前英俊前，糠秕出扬簸。

同寮事阔英，未忍弃衰惰。日闻所不闻，更欲学其可。

张侯廊庙器，文字粲藻火。一班见馀论，已足践青琐。

欣然取使节，去我何其果。无乃万斛舟，未授济川柁。

相携湖上别，酒尽重城锁。分离情已重，去住计谁左。

从来洞庭野，乘雁不加夥。何日西江潮，送我东归舸。
次韵十一叔芍药五绝 其一
杜范（宋代）

白白朱朱扫地残，尚馀红芍带春妍。娉婷自笑成孤语，困倚芳丛背日眠。
题闵损衣单
胡奎（元代）

母在一子衣单，母去三子衣寒。名列四科之首，孝为百行之原。
亢阳和欲行舟者
梅尧臣（宋代）

春秋书闵雨，乃见先王制。
有意在黎民，山川无不祭。
今者望云霓，青天绝纤翳。
为坛割舒鴈，盘血陈水汭。
于时颇精虔，奠爵必亲涗。
向夕有微阴，扫然还复霁。
吾闻先儒言，阳骄不能闭。
此时系穹旻，己力安所诣。
宣王云汉诗，曾不鉴上帝。
恨无奡荡舟，空自思跃蜧。
朝天宫成纪怀
张德兴（宋代）

崒律千寻玉垒开，龙盘虎踞拥金台。
云中双阙天颜近，塞山孤臣铁骑回。
砂壁朝疑烽火动，松风夜杂鼓笳哀。
愿将只手扶红日，扫尽狼烟御辇回。
岳公来住涌泉愿为出化者十八人原上座因行袖
李弥逊（宋代）

屐声何土遣瞿昙，示病溪翁为扫庵。
檐葡香中一盂饭，不妨归去饱同参。
斜日
张裕钊（清代）

斜日在东墙，秋天澹将夕。卷书坐南窗，余晖秋棂隙。

隐几无一坐，万坐憺以释。清风下檐端，庭柯纷摵摵。

繁影一回漾，飒然感心魄。踟蹰忽已暝，松际露月霸。
唐小忽雷为刘燕庭作 其一
端木国瑚（清代）

平章军国妙丹青，手制逤逻蜀玉形。何似河西杨节度，《霓裳》进曲《雨淋铃》。
送杨梓人待制出守阆州兼寄嘉定宣慰家兄 其一
乃贤（元代）

簪笔三年侍禁林，分符还向蜀江浔。莫云尽处峨眉出，春雪消时灌口深。

铃阁雕盘香冉冉，台门画戟昼森森。锦屏山下多遗迹，好觅城南老杜吟。
登白衣寺钟楼
朱翌（宋代）

凭高直欲驭西风，百里纤毫尽发蒙。楼观相望秋色里，江山争发海光中。

云容入座如相识，足力缘梯尚不穷。肯使诗成誇得意，撞钟惊起坐禅翁。
晚梅
叶茵（宋代）

锦样桃花占晓晴，桃边梅树尚寒英。
莫羞老大无颜色，自是前贤畏后生。
秋日仪真即事十首 其六
刘弇（宋代）

秋入前山瘦如刻，楚弄吴吹沸江国。鱼龙爵马安在哉，粉白黛黑埋真色。

迎銮谁是当时人，胚胎黄金仍扫迹。飞来蜀冈尔何事，似欲撞空争岝峉。
南塘闲泛二首
金君卿（宋代）

水乡真个似三吴，碧淀涵秋水鉴湖。
十里香风起莲萼，半空飞雪下鸥雏。
隄森古木严征仗，塞缭方田展角图。
闲舣洛阳桥畔饮，风涛还到引中无。
贱生之日邀正仲子堂小酌
舒岳祥（宋代）

开岁恰七十，吾衰病已频。
从今数正旦，一月有三晨。
甲子添新志，乾坤寄老身。
晚年方学易，此意为谁陈。
拾海错
郝懿行（清代）

大化何奫沦，泱漭无停止。天地混沌日，沦海何时起。

一碧浑涵混，今有太古水。潮汐割昏晓，如斯夫不已。

月满鱼脑盈，月晦蚌胎死。渔父携筠篮，追随者稚子。

逐虾寻海舌，淘泥拾鸭嘴。细不遗蟹奴，牵连及鱼婢。

生物供人用，造化意如此。鲲鲸在其中，芥子须弥耳。

圆䆸时一望，磨青几万里。
西山梅花二首 其一
韩驹（宋代）

空山有佳人，寒林弄孤芳。晚分天女白，夜夺嫦娥光。

亭亭照清浅，欲渡横无梁。微风起复灭，为我传幽香。
出局偶书
苏轼（宋代）

急景归来早，穷阴晚不开。
倾杯不能饮，留待卯君来。
句
张埴（宋代）

夜静莫吟奇险句，恐惊明月堕波寒。
晚访雁庐兄
郭书俊（清代）

静与孤松对，空堂即远山。诗真无客好，心冷比鸥间。

落日平临地，柴门未上关。因君问三昧，萧寂水云间。
偈颂一百三十六首 其六十四
释惟一（宋代）

百丈开田说大义，究竟宁免费脚手。松溪修田无可说，击鼓升堂但良久。

知事头首俱欢颜，见者闻者皆失笑。好篇大义，一字不少。
惊雷聚雨
阳枋（宋代）

方公桃节笋班中，问学心旌日夜东。
时序催人烟水远，临流愿借一帆风。
奉和袭美太湖诗二十首。明明湾
陆龟蒙（唐代）

昔闻明明观，只伤荒野基。今逢明明湾，不值三五时。

择此二明明，洞庭看最奇。连山忽中断，远树分毫厘。

周回二十里，一片澄风漪。见说秋半夜，净无云物欺。

兼之星斗藏，独有神仙期。初闻锵镣跳，积渐调参差。

空中卓羽卫，波上停龙螭。踪舞玉烟节，高歌碧霜词。

清光悄不动，万象寒咿咿。此会非俗致，无由得旁窥。

但当乘扁舟，酒翁仍相随。或彻三弄笛，或成数联诗。

自然莹心骨，何用神仙为。
两贤
韩偓（唐代）

卖卜严将卖饼孙，两贤高趣恐难伦。

而今若有逃名者，应被品流呼差人。
大雪三绝句
苏辙（宋代）

闰岁穷冬已是春，当寒却暖未宜人。
阴风半夜催飞霰，稍净天街一尺尘。
看柳上鹊诗
魏收（南北朝）

背岁心能识，登春巢自成。立枯随雨霁，依枝须月明。

疑是凋笼随，当由抵玉惊。间关拂条软，回复振毛轻。

何独离娄意，傍人但未听。
苏幕遮
徐其志（清代）

蓦兜来，难撇去。相忆分明，相对无言语。帘际微风花外雨。

眼底无杯，不解心头苦。

说无端，还有据。何必当初，何在今生遇。山上蘼芜山下路，镜里遥山，只觉青如缕。
秋夜闻鹃
谭律（明代）

霜满头颅月满衣，数声啼血上花枝。长安路上多行客，莫向愁中怨未归。
送杜少柳起萃知遂宁府以高名千古重如山为韵
韩元吉（宋代）

男儿生世间，身名要俱高。
苟不得其所，富贵轻鸿毛。
古来献言士，忠嘉极夔皋。
尚友千载余，斯心岂徒劳。
冉冉孤生竹
何偃（南北朝）

流萍依清源，孤鸟宿深沚。荫干相经萦，风波能终始。

草生有日月，婚年行及纪。思欲侍衣裳，关山分万里。

徒作春夏期，空望良人轨。芳色宿昔事，谁见过时美。

凉鸟临秋竟，欢愿亦云已。岂意倚君恩，坐守零落耳。
题陈仲良宅观古物及徐熙来禽卷
方回（元代）

车书一统混乾坤，福地钱塘户口蕃。
治世故□□巨室，吉人宜尔保名门。
金玉印章文物古，丹青图画典刑存。
来禽几颗徐熙笔，欲摘红鲜荐酒樽。
晚望
张耒（宋代）

长林脱叶委高风，晚菊依依发旧丛。
梦泽云低衔落日，中洲山断见来鸿。
行吟骚客三年谪，嗜酒衰翁百事慵。
岁晚不须求季主，从来天理有穷通。
过苏岩
杨万里（宋代）

仰望苍岩高更深，岩中佳处著禅林。
琼泉万仞峰头落，一滴泉声一醒心。
秦门。陈涉
周昙（唐代）

秦法烦苛霸业隳，一夫攘臂万夫随。

王侯无种英雄志，燕雀喧喧安得知。
吴山雪霁
陈允平（宋代）

九天宫阙春风满，陆地楼台夜月寒。
铁笛一声吹雁落，片云不到玉阑干。
咏新月诗
萧纶（南北朝）

霜氛含月彩，霭霭下南楼。雾浓光若昼，云驶影疑流。
送黄溱游金陵
施枢（宋代）

六朝多旧事，谁怀问江山。
我亦身重到，材疏语竟悭。
燕归秋巷静，鹭去晚洲闲。
健笔无轻赋，前贤辙可攀。
次韵范参政书怀
陆游（宋代）

宇内寓形财几时，西山俄已迫斜晖。
百年过隙古所叹，众口铄金胡不归。
已是平生行逆境，更堪末路践危机。
夜香一炷无他祝，稽首虚空忏昨非。
金陵初入制院
释德洪（宋代）

依然收付建康狱，拴索珑璁惊市人。寄语小儿休嬲相，未妨大士戏分身。

懒于梦境分能所，枉把情缘比客尘。笑视死生无可拣，目前刀锯若为神。
秋宿润州刘处士江亭
李洞（唐代）

北梦风吹断，江边处士亭。吟生万井月，见尽一天星。

浪静鱼冲锁，窗高鹤听经。东西渺无际，世界半沧溟。
蒸笼
释广闻（宋代）

重重叠叠有来由，热汗通身未肯休。直得变生为熟去，方知胡饼是馒头。
晚春
刘希夷（唐代）

佳人眠洞房，回首见垂杨。寒尽鸳鸯被，春生玳瑁床。

庭阴幕青霭，帘影散红芳。寄语同心伴，迎春且薄妆。
和奇父竹斋小池及游春五绝
胡寅（宋代）

东风不放两般春，只系胸怀故与新。
为问漆园蝴蝶梦，何如沂水舞雩人。
临江仙·在世为仙须有分
何蓑衣道（宋代）

在世为仙须有分，不须素食持斋。寸丝不著挂形骸。蓑衣为伴侣，箬笠作家怀。行满三千上界，奉敕宣至金台。传言问汝有何哉。人生长富贵，阴骘种将来。
玉楼春 其五 效白乐天体
辛弃疾（宋代）

少年才把笙歌盏角戋}。夏日非长秋夜短。因他老病不相饶，把好心情都做懒。

故人别后书来劝。乍可停杯强吃饭。云何相遇酒边时，却道达人须饮满。
首夏同青门雪航以宁允恭叔度宴集秋水阁即事限韵
汪绎（清代）

凭高风物欲凌秋，门外平湖碧似油。暝色已归鸦背外，斜阳犹恋柳梢头。

疏疏远岫屏间画，点点轻帆镜里鸥。不尽萧条东涧水，至今呜咽为谁流？
偈颂二十一首
释智愚（宋代）

开端令节，万事从新。
普贤磨墨，文殊把笔，
书个事事大吉。从兹常住宽余，
扫除逋积。斗南长见老人星，
五峰峨峨倚空碧。
芗岩山居孟夏二十绝
舒岳祥（宋代）

蛙声合川隰，荷叶等阶除。
悠然故园思，今雨后何如。
送韦判官归蓟门
于鹄（唐代）

桑干归路远，闻说亦愁人。有雪常经夏，无花空到春。

下营云外火，收马月中尘。白首从戎客，青衫未离身。
潭州诗二首
谭申（宋代）

只应清夜梦难成，枕底清流拍岸行。
舟泊槛前千橹静，水浮江面一楼明。
孤鸿往事休劳间，老鹤闲情待与盟。
踏莎行 早发句容县
薛斑（清代）

夜柝敲残，晨鸡啼歇。漫漫碛上沙如雪。山高马滑路崎岖，冲寒行尽前村月。

露洗长林，风欺短褐。柔肠对景愁千结。天公不肯靳霜花，星星乱点离人发。